**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.09.2023, ora 08.00 – 01.10.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.10.2023, ora 07.00**

**RÂURI**

**Debitele au fost în general staționare**, exceptând râurile din bazinul hidrografic Jiu, cursurile râurilor Crișul Negru, Crișul Alb, cursurile mijlocii și inferioare ale Someșului și Mureșului, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare) pe râurile din bazinul Jiului și pe unii afluenți ai Oltului inferior și mai mici (sub 30%) pe râurile din bazinele hidrografice: Caraș, Cerna, Suceava, Râmnicu Sărat, Trotuș, Bârlad, Jijia şi Bahlui, pe unii afluenți ai Oltului superior și mijlociu, pe unii afluenți ai Argeșului superior și pe râurile din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând cursurile mijlocii și inferioare ale râurilor Someș, Mureș și Jiu, unde vor fi în scădere.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 30.09-01.10.2023 **a fost în creştere, având valoarea de** **2900 m3/s**, sub media multianuală a lunilor **septembrie (3800 m3/s)**, respectiv **octombrie (3850 m3/s)** .

În aval de Porţile de Fier debitele au fost în creștere pe sectoarele Gruia-Calafat și Călărași-Galați, staționare pe sectoarele Bechet-Oltenița și Isaccea – Tulcea.

**Debitul la intrarea în ţară** (secţiunea Baziaş) **va fi în creștere (3000 m3/s).**

În aval de Porțile de Fier debitele vor fi în creștere pe sectorul Gruia-Hârșova și relativ staționare pe sectorul Vadu Oii-Tulcea.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei II de aplicare a restricțiilor.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a II-a, pentru S.C. APAVITAL S.A. Iași - prin reducerea debitelor la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 30.09.2023, ora 09.00 –01.10.2023, ora 06.00**

**În ţară** vremea s-a menținut deosebit de caldă pentru sfârșitul lunii septembrie. Pe parcursul zilei cerul a fost variabil în zonele de munte și în Dobrogea și mai mult senin în celelalte regiuni. Seara și noaptea au fost înnorări temporare în vest, nord-vest, nord și în extremitatea de sud-est a țării, dar numai cu totul izolat a plouat slab. Vântul a suflat slab și moderat, ziua cu ușoare intensificări local în sud-estul teritoriului, iar noaptea în nord-est, în general cu rafale de 40...45 km/h. Temperaturile maxime s-au încadrat între 22 de grade la Ocna Șugatag și Voineasa și 31 de grade la Calafat și București-Filaret, iar la ora 06 se înregistrau între 5 grade la Toplița și Joseni și 20 de grade la Sulina și Constanța-Dig. Spre sfârșitul intervalului, izolat în depresiuni, s-a semnalat ceață.

**Observaţie:** în intervalul de diagnoză a fost în vigoare 1 mesaj de atenționare cod galben emis de către SRPV Sibiu.

**La Bucureşti** vremea s-a menținut deosebit de caldă pentru această dată. Cerul a fost mai mult senin, iar vântul a suflat slab și moderat. Temperatura maximă a fost de 29 de grade la Afumați, 30 de grade la Băneasa și 31 de grade la Filaret, iar la ora 06 se înregistrau 11 grade în Băneasa, 14 grade la Afumați și 15 grade la Filaret.

**3. Prognoza meteorologică în intervalul 01.10.2023, ora 09.00–02.10.2023, ora 9.00**

**În ţară,** în regiunile sudice și sud-estice vremea se va menține deosebit de caldă pentru începutul lunii octombrie, însă în restul teritoriului valorile termice vor fi mai scăzute față de ziua precedentă și se vor apropia de mediile multianuale specifice datei. Cerul va fi variabil, temporar cu înnorări în nordul, centrul, estul țării și în zona de munte, unde pe arii restrânse va ploua slab. Vântul va sufla slab și moderat, cu intensificări în Moldova, Dobrogea și în jumătatea de est a Munteniei, precum și la munte, unde vor fi viteze la rafală, în general, de 40...50 km/h, dar trecător și pe arii restrânse și în rest. Temperaturile maxime vor fi de la 18...19 grade în jumătatea de nord a Moldovei și în estul Transilvaniei, până spre 30 de grade în sudul și centrul Munteniei, iar cele minime se vor situa în general între 6 și 16 grade. Dimineața și noaptea izolat se va semnala ceață, îndeosebi în depresiunile intramontane.

**La Bucureşti** vremea va fi deosebit de caldă pentru această dată. Cerul va fi variabil, cu unele înnorări seara și noaptea, când vor fi condiții pentru ploi slabe. Vântul va sufla slab și moderat. Temperatura maximă va fi de 28...30 de grade, iar cea minimă de 13...15 grade.

***II. CALITATEA APELOR***

**Pe Marea Neagră**

**A.B.A. Dobrogea Litoral** informează că în data de 30.09.2023 pe plaja din Eforie Sud au fost semnalaţi 3 delfini eșuaţi în stare de descompunere. Au fost informate conform protocolului de colaborare INCDM Grigore Antipa şi ONG Mare Nostrum pentru identificarea speciei. A fost anunţat S.G.A. Constanţa pentru a fi ridicaţi de pe plajă.

Pe râurile interioare și pe fluviul Dunăreanu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au au fost semnalate evenimente deosebite.

1. **În domeniul solului şi vegetaţiei**

Nu au au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**